b'\n_START_ARTICLE_\nVaja P\xc8\x99avela\n_START_SECTION_\nVia\xc8\x9ba\n_START_PARAGRAPH_\nVaja P\xc8\x99avela s-a n\xc4\x83scut \xc3\xaen familia unui clerici din micul sat Chargali, situat \xc3\xaen provincia muntoas\xc4\x83 Pshavi\xc2\xa0din estul Georgiei. A absolvit cursurile Seminarului Pedagogic din Gori \xc3\xaen 1882, unde a devenit un apropiat al activi\xc8\x99tilor populi\xc8\x99ti georgieni (termenul rus narodniki). El a intrat apoi ca student f\xc4\x83r\xc4\x83 burs\xc4\x83 la Facultatea de Drept a Universit\xc4\x83\xc8\x9bii St. Petersburg (Rusia) \xc3\xaen 1883, dar a revenit \xc3\xaen Georgia \xc3\xaen anul 1884 din cauza constr\xc3\xa2ngerilor financiare. Aici a g\xc4\x83sit un post de profesor de limba georgian\xc4\x83. El a devenit cunoscut \xc3\xaen calitate de reprezentant al Mi\xc8\x99c\xc4\x83rii de Eliberare Na\xc8\x9bional\xc4\x83 din Georgia. _NEWLINE_Vaja P\xc8\x99avela\xc2\xa0a \xc3\xaenceput o\xc2\xa0carier\xc4\x83 literar\xc4\x83 la mijlocul anilor 1880. \xc3\x8en lucr\xc4\x83rile sale, el a portretizat via\xc8\x9ba de zi cu zi \xc8\x99i psihologia p\xc8\x99avilor s\xc4\x83i contemporani. Vaja P\xc8\x99avela este autorul a numeroase opere literare de nivel interna\xc8\x9bional\xc2\xa0\xe2\x80\x93 36 de poeme epice, aproximativ 400 de poezii (\xe2\x80\x9eAluda Ketelauri\xe2\x80\x9d, \xe2\x80\x9eBakhtrioni\xe2\x80\x9d, \xe2\x80\x9eGogotur \xc8\x99i Apshina\xe2\x80\x9d, \xe2\x80\x9eGazd\xc4\x83 \xc8\x99i oaspete\xe2\x80\x9d, \xe2\x80\x9eM\xc3\xa2nc\xc4\x83torul de \xc8\x99erpi\xe2\x80\x9d, \xe2\x80\x9eEteri\xe2\x80\x9d, \xe2\x80\x9eMindia\xe2\x80\x9d etc.), piese de teatru \xc8\x99i povestiri, precum \xc8\x99i critic\xc4\x83 literar\xc4\x83, jurnalism \xc8\x99i articole \xc8\x99tiin\xc8\x9bifice de interes etnografic. Chiar \xc8\x99i \xc3\xaen proza sa, el evoc\xc4\x83 via\xc8\x9ba muntenilor georgieni cu o precizie etnografic\xc4\x83 \xc8\x99i \xc3\xaenf\xc4\x83\xc8\x9bi\xc8\x99eaz\xc4\x83 o \xc3\xaentreag\xc4\x83 lume de concepte mitologice. \xc3\x8en poezia sa, poetul abordeaz\xc4\x83 trecutul eroic al poporului s\xc4\x83u \xc8\x99i pream\xc4\x83re\xc8\x99te lupta \xc3\xaempotriva du\xc8\x99manilor at\xc3\xa2t externi, c\xc3\xa2t\xc2\xa0\xc8\x99i interni. (poeziile \xe2\x80\x9eUn leopard al z\xc4\x83pezii r\xc4\x83nit\xe2\x80\x9d (1890), \xe2\x80\x9eO scrisoare a unui soldat p\xc8\x99av c\xc4\x83tre mama sa\xe2\x80\x9d (1915) etc.)._NEWLINE_\xc3\x8en cele mai bune compozi\xc8\x9bii epice, Vaja P\xc8\x99avela trateaz\xc4\x83 viguros problemele ridicate de interac\xc8\x9biunea individului cu societatea, a omenirii cu lumea natural\xc4\x83 \xc8\x99i a dragostei umane\xc2\xa0cu dragoste de \xc8\x9bar\xc4\x83. Conflictul dintre individ \xc8\x99i\xc2\xa0temi (comunitate) este descris \xc3\xaen poemele epice Aluda Ketelauri (1888, \xc3\xaen traducere rus\xc4\x83 \xc3\xaen 1939) \xc8\x99i Gazd\xc4\x83 \xc8\x99i oaspete (1893, \xc3\xaen traducere rus\xc4\x83 \xc3\xaen 1935). Personajele principale din ambele lucr\xc4\x83ri ajung s\xc4\x83 pun\xc4\x83 \xc3\xaen discu\xc8\x9bie \xc8\x99i \xc3\xaen cele din urm\xc4\x83 s\xc4\x83 ignore legile \xc3\xaenvechite sus\xc8\x9binute de comunit\xc4\x83\xc8\x9bile lor, \xc3\xaen c\xc4\x83l\xc4\x83toria lor personal\xc4\x83 spre o mai mare umanitate, care o transcende pe cea provincial\xc4\x83._NEWLINE_Tema principal\xc4\x83 a poetului este voin\xc8\x9ba puternic\xc4\x83 a poporului, demnitatea sa \xc8\x99i dorin\xc8\x9ba sa de libertate. Acelea\xc8\x99i teme sunt abordate \xc3\xaen piesa Cel respins (1894). Vaja P\xc8\x99avela idealizeaz\xc4\x83 ritualurile vechi ale p\xc8\x99avilor, puritatea lor \xc8\x99i nedegenerarea lor, compar\xc3\xa2ndu-le cu valorile a ceea ce\xc2\xa0consider\xc4\x83 el ca fiind civiliza\xc8\x9bia fals\xc4\x83._NEWLINE_\xc3\x8en\xc8\x9beleptul Mindia din poemul epic \xe2\x80\x9eM\xc3\xa2nc\xc4\x83torul de \xc8\x99erpi\xe2\x80\x9d\xc2\xa0(1901, \xc3\xaen traducere rus\xc4\x83 \xc3\xaen\xc2\xa01934) moare pentru c\xc4\x83 el nu-\xc8\x99i poate reconcilia idealurile cu nevoile familiei sale \xc8\x99i cu cele ale societ\xc4\x83\xc8\x9bii. Intriga catalizatoare a consum\xc4\x83rii de carne de \xc8\x99arpe de c\xc4\x83tre Mindia \xc3\xaentr-o tentativ\xc4\x83 de sinucidere \xe2\x80\x93 care genereaz\xc4\x83 \xc3\xaen schimb ob\xc8\x9binerea unor cuno\xc8\x99tin\xc8\x9be oculte - constituie o folosire literar\xc4\x83 a motivului folcloric central prezent \xc3\xaen \xc8\x98arpele Alb (Fra\xc8\x9bii Grimm), care sintetizeaz\xc4\x83 tipul de\xc2\xa0poveste\xc2\xa0nr. 673 din sistemul de clasificare\xc2\xa0Aarne-Thompson._NEWLINE_Poemul epic\xc2\xa0Bakhtrioni (1892, \xc3\xaen traducere rus\xc4\x83 \xc3\xaen\xc2\xa01943) prezint\xc4\x83 rolul jucat de triburile muntenilor georgieni \xc3\xaen revolta din Kakheti (Georgia de Est) \xc3\xaempotriva asupritorilor\xc2\xa0iranieni\xc2\xa0\xc3\xaen 1659._NEWLINE_Vaja P\xc8\x99avela nu are rival nici \xc3\xaen domeniul poeziei georgiene \xc3\xaen deosebitele \xc8\x99i evocatoarele sale\xc2\xa0reprezent\xc4\x83ri ale Naturii \xe2\x80\x93 pentru care a sim\xc8\x9bit o dragoste profund\xc4\x83. Peisajele lui sunt pline de mi\xc8\x99care \xc8\x99i de conflicte interne. Dic\xc8\x9bia sa poetic\xc4\x83 este saturat\xc4\x83 cu toate bog\xc4\x83\xc8\x9biile limbii sale materne \xc8\x99i totu\xc8\x99i aceasta este o limb\xc4\x83 literar\xc4\x83\xc2\xa0impecabil de exact\xc4\x83. Gra\xc8\x9bie traducerilor\xc2\xa0excelente \xc3\xaen limba\xc2\xa0rus\xc4\x83 (realizate de Nikolai Zabolo\xc8\x9bki, V. Derjavin, Osip Mandel\xc8\x99tam, Boris Pasternak, S. Spasski, Marina \xc8\x9avetaeva \xc8\x99i al\xc8\x9bii), \xc3\xaen limba englez\xc4\x83 (de Donald Rayfield, Venera Urushadze, Lela Jgerenaia, Nino Ramishvili \xc8\x99i al\xc8\x9bii), \xc3\xaen francez\xc4\x83 (de Gaston Bouatchidz\xc3\xa9) \xc8\x99i \xc3\xaen limba german\xc4\x83 (de Yolanda Marchev, Steffi Chotiwari-J\xc3\xbcnger), opera poetului \xc8\x99i-a g\xc4\x83sit un public larg._NEWLINE_\xc3\x8en plus, scrierile lui Vaja P\xc8\x99avela au devenit, de asemenea, disponibile pentru reprezentan\xc8\x9bi ai altor na\xc8\x9bionalit\xc4\x83\xc8\x9bi din fosta URSS. P\xc3\xa2n\xc4\x83 \xc3\xaen prezent, poemele sale \xc8\x99i compozi\xc8\x9bile sale\xc2\xa0narative au fost publicate \xc3\xaen mai mult de 20 de limbi str\xc4\x83ine._NEWLINE_Vaja P\xc8\x99avela a\xc2\xa0murit \xc3\xaen Tiflis la 10 iulie 1915 \xc8\x99i a fost \xc3\xaenmorm\xc3\xa2ntat acolo, \xc3\xaen vechea capital\xc4\x83 a \xc8\x9b\xc4\x83rii sale natale, fiindu-i acordat\xc4\x83 onoarea de seam\xc4\x83 a unui morm\xc3\xa2nt \xc3\xaen prestigiosul Panteon de pe Muntele Mtatsminda, \xc3\xaen semn de recunoa\xc8\x99tere at\xc3\xa2t\xc2\xa0a realiz\xc4\x83rilor sale literare, c\xc3\xa2t\xc2\xa0\xc8\x99i a rolului s\xc4\x83u\xc2\xa0de reprezentant al mi\xc8\x99c\xc4\x83rii de Eliberare Na\xc8\x9bional\xc4\x83 din Georgia._NEWLINE_Poetul muntean Vaja P\xc8\x99avela este, \xc3\xaentr-adev\xc4\x83r, a\xc8\x99a cum Donald Rayfield scrie, \xe2\x80\x9ede o magnitudine calitativ\xc4\x83 mai mare dec\xc3\xa2t orice alt scriitor georgian\xe2\x80\x9d._NEWLINE_Cele cinci poeme epice ale lui Vaja P\xc8\x99avela (Aluda Ketelauri (1888), Bakhtrioni (1892), Gazd\xc4\x83 \xc8\x99i oaspete (1893), R\xc4\x83zbun\xc4\x83torul s\xc3\xa2ngelui (1897) \xc8\x99i M\xc3\xa2nc\xc4\x83torul de \xc8\x99erpi (1901)) sunt compuse pe principiul sec\xc8\x9biunii de aur, \xc8\x99i produc,\xc2\xa0astfel,\xc2\xa0o compara\xc8\x9bie cu scrierile autorilor antici \xc8\x99i renascenti\xc8\x99ti inspira\xc8\x9bi\xc2\xa0\xc3\xaen mod asem\xc4\x83n\xc4\x83tor._NEWLINE_\xc3\x8en 1961 s-a deschis\xc2\xa0un muzeu \xc8\x99i a fost construit un monument \xc3\xaen Chargali pentru a-l onora pe Vaja P\xc8\x99avela, fiul s\xc4\x83u cel mai faimos.'